*Tämä artikkeli käsittelee Kanadan provinssia. Muita merkityksiä on erillisellä täsmennyssivulla.*

**Ontario** on asukasluvultaan Kanadan suurin provinssi. Siellä asui 13 448 494 asukasta vuonna 2016. Provinssin nimi tulee huroneiden kielestä ja tarkoittaa 'kauniit järvet' tai 'kauniit vedet'.

Maantiede
---------

Niagaran putoukset
Ontario on pinta-alaltaan Kanadan toiseksi suurin provinssi. Se kattaa Kanadan mannerosan, joka ulottuu Hudsoninlahdelta ja Jamesinlahdelta etelään Isoillejärville asti. Idässä sitä rajaa Saint Lawrence -joki, ja länsirajan takana alkaa Manitoba.

Ontarion maaperä jakaantuu kolmeen alueeseen: Hudsoninlahden ympäristön alanko, Kanadan kilpi ja Isojenjärvien ja Saint Lawrence -joen tasangot. Maanviljelys ja asutus keskittyvät provinssin viljavaan eteläosaan.

Ontariossa on monia isoja kaupunkeja, kuten Toronto (provinssin pääkaupunki), Ottawa (Kanadan pääkaupunki) ja Thunder Bay. Osa Niagaran putouksista sijaitsee Ontarion puolella, osa Yhdysvaltojen puolella.

Ontarion ilmasto on vaihtelevaa. Lämpimimmillä seuduilla on kesällä yli 30 °C ja kylmimmillä talvella alle –40 °C.

Historia
--------

Ennen eurooppalaisten tuloa alueen pohjoisosassa eli metsästäviä algonkin-kansoja, etelässä taas attiwendaronkit ja huronit. Ranskalainen Étienne Brûlé teki alueella tutkimusretkiä vuosina 1610–1612. Englantilainen Henry Hudson purjehti Hudsoninlahdelle vuonna 1611 ja julisti alueen kuuluvan Englannille. Seitsenvuotisen sodan päätteeksi Ranskan alueet Amerikassa siirtyivät Britannian haltuun.*lähde?*

British North America Act perusti vuonna 1867 Kanadan dominion (Dominion of Canada), johon kuului neljä provinssia: Nova Scotia, New Brunswick, Quebec ja Ontario. Quebec ja Ontario jaettiin kielirajojen mukaan: Quebec ranskankielisille, Ontario englanninkielisille.*lähde?*

Hallinto
--------

Ontario on provinssi, mikä tarkoittaa että sillä on laaja itsehallinto. Provinsseilla on oma verotus ja lainsäädäntö, sillä ne huolehtivat itse muun muassa järjestyksestä, paikallisesta infastruktuurista, luonnonvarojen käytöstä, koulutuksesta ja terveydenhuollosta. Provinsseilla on omat perustuslait, jotka eivät kuitenkaan saa olla ristiriidassa liittovaltion perustuslain kanssa. Sama pätee muuhunkin lainsäädäntöön.

Kuninkaan edustaja ja provinssin päämies on varakuvernööri, jonka Kanadan kenraalikuvernööri nimeää viideksi vuodeksi kerrallaan konsultoituaan Kanadan pääministeriä. Ontariolla on 24 edustajaa maan parlamentin senaatissa ja 121 edustajaa edustajainhuoneessa.

Provinssin lait säätää Ontarion parlamentti. Parlamentti on yksikamarinen, ja sen 124 edustajaa valitaan vaaleilla neljän viiden vuoden välein. Vaalit voittaneen puolueen johtajasta tulee Ontarion pääministeri, ja hän valitsee hallituksen. Varakuvernöörin rooli on vahvistaa parlamentin asettamat lait sekä edustaa Ontariota provinssin ulkopuolella.

Provinssilla on kolme tuomioistuinta, jotka käyttävät Ontarion tuomiovaltaa. Ne ovat Ontarion tuomioistuin (*Ontario Court of Justice*), ylioikeus (*Supreme Court*) ja vetoomustuomioistuin (*Court of Appeal*). Näiden yläpuolella on vielä liittovaltion korkein oikeus*lähde?*.

Ontario jakautuu kuntiin, joita on yhteensä 444. Ontariossa on kaksitasoinen kuntajärjestelmä, jossa ylemmällä tasolla ovat aluekunnat ja alemmalla tasolla tavalliset kunnat. Lisäksi on olemassa yhden tason kuntia, jotka vaikuttavat molemmalla tasolla. Pohjois-Ontarion harvaan asutuilla alueilla ei ole kuntia, vaan paikallishallinnosta vastaavat piirit.

Ontarion kartta

Talous
------

Provinssin eteläosissa harjoitetaan edelleen maanviljelyä, vaikka sen merkitys on viime vuosikymmeninä pienentynyt. Nykyisin pelloilla kasvaa lähinnä rehua, ja monet tilat keskittyvät sikojen, naudanlihan ja maidon tuotantoon. Provinssin lounaisosa kuuluu Yhdysvalloista Kanadan puolelle ulottuvaan niin sanottuun maissivyöhykkeeseen, jossa on erityisen suotuisat viljelyolosuhteet.

Provinssin pohjoisosissa on laajat malmivarat.

Ontarion joet ja erityisesti sen läpi kulkeva Niagara River tuovat alueelle suuret vesivoimavarat. Tämän etulyöntiaseman sekä erinomaisten Yhdysvaltojen keskiosiin vievien kulkuyhteyksien ansiosta Ontario on Kanadan teollistunein alue. Tärkein osa-alue on tehdasteollisuus, jota harjoitetaan etupäässä niin sanotun Kultaisen hevosenkengän (Golden Horseshoe) alueella.*lähde?*

Väestö
------

Ontarion väestö on kasvanut viime vuosikymmeninä: Vuonna 1981 provinssissa oli 8,6 miljoonaa asukasta. Vuonna 2001 asukkaita oli 11,4 miljoonaa ja vuonna 2015 jo 13,8 miljoonaa.

Ontarion suurimmat kaupungit ovat Toronto, Ottawa, Mississauga, Brampton ja Hamilton. Vuonna 2011 näissä kaikissa oli yli puoli miljoonaa asukasta.

Kulttuuri ja urheilu
--------------------

Ontariossa toimii neljä sinfoniaorkesteria: Toronton sinfoniaorkesteri, Ottawa, Hamilton ja Kitchener-Waterloo.

Ontariossa on ammattilaisjoukkueita baseballissa, koripallossa, jääkiekossa, rugbyssä ja kahdessa erilaisessa jalkapallolajissa.

| Seura | Laji | Liiga | Kotipaikka | Stadion |
| --- | --- | --- | --- | --- |
| **Toronto Blue Jays** | Baseball | MLB | Toronto | Rogers Centre |
| **Toronto Raptors** | Koripallo | NBA | Toronto | Air Canada Centre |
| **Ottawa Senators** | Jääkiekko | NHL | Ottawa | Canadian Tire Centre |
| **Toronto Maple Leafs** | Jääkiekko | NHL | Toronto | Air Canada Centre |
| **Hamilton Tiger-Cats** | Kanadalainen jalkapallo | CFL | Hamilton | Tim Hortons Field |
| **Ottawa Redblacks** | Kanadalainen jalkapallo | CFL | Ottawa | TD Place Stadium |
| **Toronto Argonauts** | Kanadalainen jalkapallo | CFL | Toronto | BMO Field |
| **Toronto Wolfpack** | Rugby | 1-Liiga | Toronto | Lamport Stadium |
| **Ottawa Fury** | Jalkapallo | NASL | Ottawa | TD Place Stadium |
| **Toronto FC** | Jalkapallo | MLS | Toronto | BMO Field |

Lähteet
-------

1. ↑  Population and dwelling counts, for Canada, provinces and territories, 2016 and 2011 censuses *Statistics Canada*.  8.2.2017. Viitattu 26.7.2018. (englanniksi)
2. 1 2 3 4 5 6 7 8  Robert Bothwell & Norman Hillmer: Ontario *The Canadian Encyclopedia*.  2007 / 2015. Viitattu 22.10.2016. (englanniksi)
3. ↑  Ontario *Encyclopedia Britannica*. Viitattu 22.10.2016.
4. ↑  British North America Act 1867 UK Parliament. Viitattu 20.10.2022. (englanniksi)
5. ↑  Pellonpää, Jani: Vakaumus keskustelussa (Maisterintutkielma)  2019. Jyväskylän yliopisto. Viitattu 20.10.2022.
6. ↑  Powers of the National and Provincial Governments Parliament of Canada.  Arkistoitu 30.10.2014. Viitattu 26.10.2014. (englanniksi)
7. 1 2  The Crown in Ontario: Introduction Lieutenant Governor of Ontario.  Arkistoitu 26.10.2014. Viitattu 26.10.2014. (englanniksi)
8. ↑  House of Commons Seat Allocation by Province *Elections Canada*. Viitattu 26.7.2018. (englanniksi)
9. ↑  History of government Government of Ontario.  Arkistoitu 31.7.2015. Viitattu 22.10.2019. (englanniksi)
10. ↑  Ontario Courts Judges' Library. Viitattu 26.10.2014. (englanniksi)
11. ↑  List of Ontario Municipalities Ministry of Municipal Affairs and Housing.  Arkistoitu 28.2.2013. Viitattu 26.10.2014. (englanniksi)
12. ↑  The Municipal Councillor’s Guide (pdf) Ontario Ministry of Municipal Affairs and Housing.  Arkistoitu 7.1.2017. Viitattu 26.10.2014. (englanniksi)
13. ↑  Southwestern Ontario: An Island in the Heart of The Corn Belt Seed Corn Growers.  Arkistoitu 25.10.2016. Viitattu 22.10.2016. (englanniksi)
14. 1 2  Thomas Brinkhoff: Ontario *citypopulation.de*. Viitattu 22.10.2016. (englanniksi)

Aiheesta muualla
----------------

* Kuvia tai muita tiedostoja aiheesta **Ontario** Wikimedia Commonsissa

* Ontarion hallitus
* Kartta (Arkistoitu – Internet Archive)
* Ontarion parlamentin yhteystiedot
* Ontarion aavekaupunkeja ja hylättyjä paikkoja

KanadaKanadan provinssit ja territoriot

|  |  |
| --- | --- |
| Provinssit | 
* Alberta
* Brittiläinen Kolumbia
* Manitoba
* New Brunswick
* Newfoundland ja Labrador
* Nova Scotia
* Ontario
* Prinssi Edwardin saari
* Quebec
* Saskatchewan

 |
| Territoriot | 
* Luoteisterritoriot
* Nunavut
* Yukon

 |